Un avion Wizz Air a aterizat de urgență la Cluj după ce trei pasageri beți s-au luat la bătaie
Un avion Wizz Air a aterizat de urgență marți noapte pe aeroportul din Cluj după ce trei pasageri beți s-au luat la bătaie în timpul unei curse din Germania spre Georgia.
Un avion Wizz Air care efectua o cursă Memmingen (Germania)-Kutaisi (Georgia) a aterizat de urgență marți noapte pe aeroportul din Cluj Napoca, după ce trei psageri beți s-au luat la bătaie, scrie Cluj24.
Ar fi fost vorba despre doi pasageri georgieni și unul din Belarus. Pe fondul consumului de alcool, unul dintre georgieni i-ar fi dat în cap cu un telefon compatriotului său, după care lucrurile au degenerat.
Echipajul aeronavei a solicitat aterizare de urgență pe aeroportul din Cluj-Napoca, unde pasagerul lovit a necesitat îngrijiri medicale.
Scandalagii nu au fost reținuți
Cei trei scandalagii au fost debarcați, cazul fiind preluat de către un procuror al Parchetului de pe lângă Curtea de Apel Cluj.
Avionul și-a continuat, ulterior, zborul spre destinație, arată sursa citată.
Georgienii debarcați își vor continua drumul spre Kutaisi cu altă aeronavă, în timp ce belarusul se va întoarce la Memmingen.
Scandalagii nu au fost reținuți pentru că nu au periclitat siguranța pasagerilor și a echipajului.
Sursa: StirilePROTV
Dată publicare:
06-03-2024 12:44